Rannsaka hæfi Kristjáns Þórs : Ekki gaman að lýsa yfir frumkvæðisrannsókn Guðmundur Andri Thorsson segir að allir flokkar ættu að fagna því að frumkvæðisrannsókn sér framin á sjávarútvegs - og landbúnaðarráðherra þar sem endanlega muni koma í ljós hvort hann sé hæfur til að sinna starfi sínu . Guðmundur Andir Thorsson segir nauðsynlegt að hæfi Kristjáns Þórs Júlíussonar til starfs sé rannsakað . Fréttablaðið / Samsett mynd Auglýsing Stjórnskipunar - og eftirlitsnefnd samþykkti í gær tillögu þess efnis að gerð yrði frumkvæðisrannsókn á hæfi Kristjáns Þórs Júlíussonar til að sinna starfi sjávarútvegs - og landbúnaðarráðherra . Guðmundur Andri Thorsson , þingmaður Samfylkingarinnar , var einn þriggja fulltrúa sem studdu tillöguna , ásamt Þórhildi Sunnu Ævarsdóttur , formanni nefndarinnar og Andrési Inga Jónssyni , óháðs þingmanns . Til að slík rannsókn sé hafin þarf einungis stuðning þriggja fulltrúa en ekki meirihlutans . „ Það er ekkert gaman að því að lýsa því yfir að maður vilji að hæfi manns til starfa sé rannsakað en þess er þörf , “ segir Guðmundur í samtali við Fréttablaðið . Það sé hlutverk nefndarinnar að taka málið til athugunar og í hans augum væri nefndin að bregðast hlutverki sínu gengi hún ekki til slíkra verka . Rauk á dyr og lýsti yfir vantrausti Ákveðinn þungi var í fólki á fundinum í gær að sögn Guðmundar en andstæða fulltrúa ríkisstjórnarinnar kom honum þó ekki á óvart . „ Þeir vilja helst slá ákveðinni skjaldborg um sinn mann , “ segir Guðmundur og bætir við að hann hafi vissan skilning á þeirri afstöðu samflokksmanna Kristjáns . „ Aðrir stjórnarliðar tóku síðan í sama streng eins og við var að búast . “ Það sem ekki var við búið að mati Guðmundar var afstaða Þorsteins Sæmundssonar , þingmanns Miðflokksins . „ Sú afstaða fannst mér athyglisverð vegna þess að hann gekk lengra í andstöðu sinni en hinir og var stóryrtari og harðari í andstöðu sinni . “ Það varð úr að Þorsteinn lýsti því yfir að formaður nefndarinnar nyti ekki trausts hjá sér og því næst gekk hann út . Þorsteinn Sæmundsson rauk á dyr þegar tillaga Þórhildar Sunnu , um frumkvæðisrannsókn á sjávarútvegsráðherra , var samþykkt . Fréttablaðið / Anton Brink Fagnaðarefni fyrir Sjálfstæðismenn „ Ég myndi halda að það væri fagnaðarefni fyrir Kristján og Sjálfstæðismenn að það sé farið út í slíka rannsókn og það fengið á hreint hvort hann sé hæfur . Reynist það satt sem þeir halda fram þá er ekkert að óttast , “ segir Guðmundur . Hann undirstrikar að í rannsókninni felist ekki dómur , enda sé nefndin ekki dómstóll . „ Við erum ekki að fella dóm yfir honum heldur teljum við ástæðu til að skoða hæfi hans sem ráðherra betur vegna tengsla hans við fyrirtæki sem hefur um 15 prósent hlutdeild í íslenskum sjávarútvegi . “ Tengslin fari ekki á milli mála Tengslin milli sjávarútvegsráðherra og Samherja blasi við að mati Guðmundar enda hafi Kristján sjálfur talað um það árið 2017 að hann myndi segja sig frá öllu sem varði Samherja á sínu ráðherratímabili . „ Engu að síður þá hringir hann í forstjóra Samherja þegar hann fréttir af yfirvofandi þætti Kveiks , “ segir Guðmundur . „ Þá er hann strax búin að brjóta gegn því sem hann hafði áður sagt að hann myndi gera . “ Guðmundur nefnir að þetta sé eitt af þeim álitamálum sem þurfi að skoða betur . Einnig þurfi að fá það á hreint að hvort það standist yfir höfuð að hægt sé að segja sig frá öllu sem varðar svo stórt fyrirtæki . „ Það gefur augaleið að allar ákvarðanir sem teknar eru um íslenskan sjávarútveg í landinu varði svona risastórt fyrirtæki eins og Samherja . “ Niðurstaða liggur ekki fyrir Ekki sé hægt að dæma fyrir fram hvaða niðurstöðu nefndin komist að en ljóst er að mati Guðmundar þarf rannsóknin að eiga sér stað . „ Þá verður hægt að greina á um hvort maður með svo náin tengsl , líkt og hann hefur sjálfur lýst , sé vanhæfur til að fást við málefni greinarinnar eða ekki . “